બુધવારના ૫૧૦ પૉઇન્ટના હાઈ જમ્પ પછી ગુરુવારે પણ શૅરબજાર એકંદર સુધારામાં રહ્યું છે. સેન્સેક્સ ૧૨૮ પૉઇન્ટ વધી ૧૫,૮૧૩ તથા નિફ્ટી ૪૧ પૉઇન્ટની આગેકૂચમાં ૪૭૩૪ બંધ આવ્યા હતા. આગલા બંધથી ૧૪૦ પૉઇન્ટ જેવા ગૅપમાં નીચે ખૂલ્યા બાદ સેન્સેક્સ ઇન્ટ્રા-ડેમાં ૧૫,૪૭૨ થયો હતો. ત્યાર બાદ ફૂડ-ઇન્ફ્લેશન ૧૦ ડિસેમ્બરના રોજ પૂરા થયેલા સપ્તાહના અંતે બે ટકાની નીચે -૧.૮૨ ટકા આવવાના સમાચાર તથા યુરોપ સારા ઓપનિંગ પછી વધુ મજબૂત બનવાના અહેવાલની એક વાગ્યા પછી ગણનાપાત્ર સારી અસર જોવા મળી હતી. માર્કેટ નીચલા મથાળેથી ૩૬૨ પૉઇન્ટ ઊંચકાઈ ઉપરમાં ૧૫,૮૩૪ થયું હતું. ફૂડ-ઇન્ફલેશનના ઘટાડાના વલણથી ૨૦-૨૨ મહિનાથી વ્યાજદરમાં શરૂ થયેલું વૃદ્ધિનું ચક્ર યુ-ટર્ન લેવાની આશા પ્રબળ બની રહી છે, જે અત્યારની તકનીકી રિલીફ રૅલીને ચોક્કસ સહાયક બનશે. બૅન્કિંગ, ઑટો, કન્ઝ્યુમર ડ્યુરેબલ્સ, રિયલ્ટી ઇત્યાદિ જેવાં રેટ-સેન્સિટિવ સેક્ટરના શૅરો મંદીના મારમાં જબ્બર ધોવાયા છે. હવે એમાં સવિશેષ ફૅન્સી કે તાત્કાલિક વૅલ્યુ-બાઇંગ કામે લાગી શકે છે. એફ ઍન્ડ ઓનું સેટલમેન્ટ આવતા સપ્તાહે હોવાથી નિફ્ટીને ખેંચવાની રસાકસી ચાલુ થઈ ગઈ છે.